ജി സുധാകരനെതിരെ സിപിഎം കടുത്ത നടപടികള് സ്വീകരിക്കാന് സാധ്യതയില്ല തുണയായത് മുഖ്യമന്ത്രിയുടെ ഇടപെടല് തിരുവനന്തപുരം: മുന്മന്ത്രി ജി സുധാകരനെതിരെ സിപിഎം കടുത്ത നടപടികള് സ്വീകരിക്കാന് സാധ്യതയില്ലെന്ന് റിപ്പോര്ട്ട്. സുധാകരനെ തെരഞ്ഞെടുപ്പ് പ്രവര്ത്തനത്തിന്റെ പേരില് ശാസിക്കുക മാത്രമെ ചെയ്യൂവെന്നാണ് പാര്ട്ടി വൃത്തങ്ങള് നല്കുന്ന വിവരം. സിപിഎമ്മിന്റെ നിയമസഭാ തിരഞ്ഞെടുപ്പ് അവലോകന റിപ്പോര്ട്ടില് മുന് മന്ത്രി ജി.സുധാകരനെ നേരിട്ടു കുറ്റപ്പെടുത്തുന്ന പരാമര്ശമാണുള്ളത്. എന്നാല് അതിനെ പാര്ട്ടി അത്ര ഗൗരവത്തോടെ എടുത്തിട്ടില്ലെന്നാണ് സൂചന. റിപ്പോര്ട്ടിന്റെ ഉള്ളടക്കം ഉള്പ്പെടുത്തി തയാറാക്കിയ പാര്ട്ടി കത്തില് സുധാകരനെതിരെ പേരെടുത്തു പറഞ്ഞു കൊണ്ടുള്ള പരാമര്ശം ഒഴിവാക്കി. തിരഞ്ഞെടുപ്പില് അമ്ബലപ്പുഴയില് ചില സംഘടനാ വിഷയങ്ങള് ഉയര്ന്നു വന്നുവെന്നും അവിടെ തെരഞ്ഞെടുപ്പു വിജയം ഉറപ്പിക്കുന്നതിനു സഹായകരമല്ലാത്ത ചില നിലപാടുകള് ജി.സുധാകരന്റെ ഭാഗത്തു നിന്നുണ്ടായെന്നും അവലോകന റിപ്പോര്ട്ടില് പറയുന്നു. തിരഞ്ഞെടുപ്പിന് ആവശ്യമായ സഹായങ്ങള് നല്കുന്നതിലും പരിമിതികളുണ്ടായെന്നും ഈ വീഴ്ചകള് സംസ്ഥാനകമ്മിറ്റി പ്രത്യേകം പരിശോധിക്കണമെന്നും റിപ്പോര്ട്ടില് വിശദമാക്കുന്നുണ്ട്. അമ്ബലപ്പുഴയില് തിരഞ്ഞെടുപ്പു പ്രവര്ത്തനത്തിനു സഹായകരമല്ലാത്ത ചില നിലപാടുകള് ഉണ്ടായി എന്നു മാത്രമാണ് പാര്ട്ടി കത്തില് പറയുന്നത്. മുഖ്യമന്ത്രി പിണറായി വിജയന്റെ ഇടപെടലാണ് സുധാകരന് തുണയായതെന്നാണ് റിപ്പോര്ട്ടുകള്. ആലപ്പുഴ എംപി എഎം ആരിഫിന്റെ നേതൃത്വത്തിലാണ് സുധാകരനെതിരെ നീക്കം നടന്നത്. ഇതിനെ മന്ത്രി സജി ചെറിയാന് ആദ്യ ഘട്ടത്തില് പൂര്ണ്ണമായും പിന്തുണച്ചെങ്കിലും മുഖ്യമന്ത്രി പിണറായി വിജയന്റെ ഇടപെടല് ഉണ്ടായതോടെ കാര്യങ്ങള് മാറി മറിയുകയായിരുന്നു. സുധാകരന് സിപിഎം സംസ്ഥാന സമിതി അംഗമായി തുടരുമെന്നും കീഴ് ഘടകത്തിലേക്ക് തരം താഴ്ത്തില്ലെന്നുമുള്ള സൂചനകളും പുറത്തു വരുന്നുണ്ട്.